མཛད་སྒོའི་ཐོག་མར་བོད་ཀྱི་ཟློས་གར་ཚོགས་པའི་འགན་འཛིན་དབང་འདུས་ཚེ་རིང་ལགས་ཀྱིས་ཕེབས་བསུའི་གཏམ་བཤད་དང་འབྲེལ།བོད་ཀྱི་ཟློས་གར་ཚོགས་པའི་ལས་བསྡོམས་སྙིང་བསྡུས་ཤིག་སྙན་སྒྲོན་ཞུས་གྲུབ་རྗེས་སྐུ་མགྲོན་གཙོ་བོ་སྲིད་སྐྱོང་བློ་བཟང་སེང་གེ་མཆོག་གིས།བོད་ཀྱི་ལོ་རྒྱུས་ནང་ལྷ་མོའི་སྒྱུ་རྩལ་ནི་དུས་རབས་༡༤ནང་གསར་གཏོད་བྱུང་སྟེ་དུས་རབས་༡༧ནང་༸གོང་ས་རྒྱལ་བ་སྐུ་ཕྲེང་ལྔ་པ་ཆེན་པོ་མཆོག་གསེར་ཁྲི་མངའ་གསོལ་གྱི་མཛད་སྒོར་དཔལ་ལྡན་འབྲས་དཀར་སྤུངས་པའི་ཞོ་སྟོན་དང་སྟབས་བསྟུན།གཞུང་འབྲེལ་འཁྲབ་སྟོན་ཐོག་མ་ཞུས་པ་ནས་བཟུང་བོད་ཀྱི་ཞོ་སྟོན་ཞེས་བོད་ས་མ་ཤོར་བར་དུ་ནོར་གླིང་ཕོ་བྲང་དུ་འཁྲབ་སྟོན་བྱེད་སྲོལ་ཡོད་པའི་བོད་ཀྱི་ལོ་རྒྱུས་རང་བཞིན་ལྡན་པའི་རིག་གཞུང་གི་དུས་ཆེན་གལ་ཆེན་ཞིག་ཡིན་སྐོར་དང་།ཕྱིས་སུ་༧གོང་ས་མཆོག་གི་བཀའ་དྲིན་འོག་བོད་ཀྱི་ཟློས་གར་ཚོགས་པ་གསར་འཛུགས་གནང་སྟེ་ལྷ་མོའི་གཞུང་འཁྲབ་མཁན་ཉུང་ཤེས་ཤིག་ལས་མེད་ཀྱང་།༧མགོན་པོ་གང་ཉིད་ནས་བོད་ཀྱི་ལྷ་མོའི་རིག་གཞུང་ཉམས་པ་སླར་གསོ་དང་མི་ཉམས་གོང་འཕེལ་གཏོང་དགོས་པ་གལ་ཆེན་ཡིན་པའི་བཀའ་སློབ་ལམ་སྟོན་འོགམི་རབས་རྒན་པ་ཚོས་སྐུ་ལས་བསྐྱོན་ནས་ལྷ་མོའི་སྒྱུ་རྩལ་སྲུང་སྐྱོབ་བྱེད་ཐུབ་ཡོད་པ་མ་ཟད།དར་སྤེལ་གནང་དང་གནང་མུས་ཐོག་ཕྱི་ལོ་༡༩༩༣ལོར་བོད་ཀྱི་ཞོ་སྟོན་རྒྱས་པ་སླར་གསོ་ཞུ་ཐུབ་ཡོད་སྐོར་སོགས་གསུངས་སོང་།